Poštovani roditelji budućih prvašića,

u prvi razred osnovne škole za školsku godinu 2025./2026. upisuju se djeca rođena u razdoblju od 1. travnja 2018. do 31. ožujka 2019., kao i djeca kojoj je u školskoj godini 2024./2025. odgođen upis u prvi razred ili iz drugih razloga nisu upisana u školu, a školski su obveznici. Iznimno, u prvi razred osnovne škole mogu se upisati i djeca rođena od 1. travnja 2019. do 31. prosinca 2019. koja će šest godina života navršiti do 31. prosinca 2025.

Za školsku godinu 2025./2026. upisi djece u prvi razred osnovne škole provodit će se elektroničkim putem, korištenjem Nacionalnog informacijskog sustava upisa u osnovne škole na koji se pristupa s pomoću **portala e-Građani**, na osnovi članka 19. Zakona o odgoju i obrazovanju u osnovnoj i srednjoj školi. Roditelji/skrbnici djece, školskih obveznika, moraju **preko poveznice** <https://osnovne.e-upisi.hr/> **podnijeti zahtjev** za:

**redovni upis djece u 1. razred osnovne škole** (od 15.2. do 15.3.2025.),

**za redovni upis djece s teškoćama** (od 1.2. do 15.4.2025.),

**za prijevremeni upis** (od 15.2. do 31.3.2025.) i

**za privremeno oslobađanje od upisa** (15.2. do 31.3.2025).

S obzirom da se u sustav za elektroničke upise u osnovne škole ulazi preko portala e-Građani, roditelji koji **nemaju vjerodajnice za ulazak u portal trebaju se javiti školi** kojoj pripadaju prema upisnom području koja će prijavu za upis njihovog djeteta izvršiti umjesto njih.

U sustavu će roditeljima biti vidljivi opći podaci o djetetu te škola na čijoj se listi školskih obveznika dijete nalazi prema mjestu prebivališta, odnosno boravišta. Odmah po podnošenju prijave roditelji će moći odabrati mogućnosti koje im se nude u dodijeljenoj školi npr. izborne predmete, produženi boravak i sl. **Također, ako imaju razloga za to, roditelji će prilikom podnošenja prijave moći izraziti želju za upis u drugu školu od one kojoj dijete pripada prema upisnom području**.

Osim predaje zahtjeva za upis u 1. razred putem portala e-Građani roditelji trebaju s djecom obaviti sistematski pregled u prostoru Doma zdravlja Kutina, Ulica Antuna Gustava Matoša 32, Kutina (e-mail: skolska-kutina@zzjz-sk.hr, tel.: 044/631-959).

• Ponedjeljkom, 14 – 18 sati

• utorkom i petkom, 8 - 14 sati

**Za pregled je potrebno dobiti termin. PREBILJEŽBE za pregled vršit će se u ambulanti školske medicine**.

DOKUMENTI koje je potrebno DONIJETI na LIJEČNIČKI PREGLED:

1. važeću zdravstvenu iskaznicu - OIB djeteta

2. zdravstveni karton dječjeg liječnika

3. potvrdu liječnika stomatologa o pregledu zubi

4. popis dodatne dokumentacije – ukoliko postoji (povijest bolesti u slučaju kroničnog oboljenja, nalazi logopeda i/ili psihologa, rješenje o tjelesnom oštećenju, mišljenje predškolske ustanove o razvojnim aspektima djeteta ovisno o kronološkoj dobi)

Nakon podnijetog zahtjeva od strane roditelja putem portala e-Građani i obavljenog sistematskog pregleda u školskoj medicini roditelji s djecom dolaze na testiranje za upis u 1. razred koje će se održati u školi. Ako ste uočili da kod vašeg djeteta postoje određene teškoće u razvoju, molimo vas da kontaktirate pedagoga škole pa će se za vas i vaše dijete dogovoriti zaseban termin za testiranje za upis u 1. razred. Datum održavanja testiranja za upis u 1. razred kao i druge informacije bit će objavljene na stranicama škole stoga vas molimo da redovito pratite mrežne stranice škole. Za eventualne nedoumice i pitanja možete kontaktirati pedagoga škole svakim radnim danom na broj 044/682-326.

Zvonimir Vidić, stručni suradnik pedagog